
környezettudatos fejlesztés Tabon – továbbra is elsőrendű feladat a KÖRNYEZET védelme
Május 31-én ér véget az a projekt, amelynek legfőbb célja „Tab Város egyes közintézményeinek energetikai korszerűsítése” volt. Ennek keretében elvégezték a Tabi Közös Önkormányzati Hivatal, a Tabi Járási Hivatal és a Tabi Takáts Gyula Általános Iskola és Alapfokú Művészeti Iskola épületeinek utólagos külső hőszigetelését, a fűtési rendszer és a világítás korszerűsítését. Ezzel azonban nem ért véget az a környezettudatos munka, amit a beruházás elindításakor Tab Város Önkormányzata vállalt. A cél a fenntarthatóság, annak a környezetközpontú irányítási rendszernek a kidolgozása és működtetése, amely garantálja, hogy a lehető legkevésbé terheljük környezetünket. 
Ma már minden fejlesztésnél elsőrendű szempont, hogy milyen lábnyomot hagyunk környezetünkön, a beruházás eredményeképpen hogyan tudjuk legjobban védeni a természetet. Az Európai Unió támogatásával 345.999.410 forintból megvalósuló, KEOP-5.5.0/B/12-2013-0035 azonosítószámú projekt eredményeként Tabon évente 148,51 tonnával csökken az üvegházhatású gázok kibocsátása, 373,95 GJ-lal nő a megújuló energiahordozók felhasználása és összességében 1330,660 GJ elsődleges energiahordozót takarítanak meg a három intézményben.

Két fő szempont volt a beruházás tervezésekor. Az első, hogy csökkentsék az energia felhasználást, ezért a régi nyílászárókat kicserélték korszerűbbekre, és utólag elvégezték a három épület külső hőszigetelését is.
A másik cél az volt, hogy csökkentsék a káros anyag kibocsátást. Ennek érdekében napelemeket és napkollektorokat szereltek fel, és a fűtés korszerűsítésekor lecserélték a korábbi rossz hatásfokú kazánokat környezetbarát kondenzációs gázkazánokra.

Ezzel azonban nem ért véget a környezettudatos munka a somogyi városban. A pályázatban vállalták, hogy a Tabi Közös Önkormányzati Hivatalban bevezetik az ISO 14001:2009 szabvány szerinti környezetirányítási rendszert, és erről a közelmúltban tanúsítványt is kaptak. A környezettudatos működés garanciája azonban az, hogy megalkották az ellenőrzési rendszert, meghatározták a felelősségi köröket, alkalmazásokat, eljárásokat és az ehhez tartozó erőforrásokat is.

